Teenbende-eenheid in W-Kaap korrup, sê polisielid | Netwerk24
Deur Maygene de Wee 15 Junie 2021 11:43
'n Lid van die polisie se taktiese-reaksie-eenheid in die Wes-Kaap vra in 'n brief dat die optrede van sekere lede van die Wes-Kaapse teenbende-eenheid ondersoek word.
Sers. Ashley Tabisher (39) het die brief gerig aan genl. Khehla Sitole, nasionale polisiehoof, die onafhanklike polisieondersoekdirektoraat (Opod) en Thembisile Patekile, Wes-Kaapse waarnemende polisiehoof.
Tabisher, wat voorheen aan die teenbende-eenheid verbonde was, is op 2 Mei by sy huis in Salisbury, Elsiesrivier, in hegtenis geneem.
Hy word daarvan beskuldig dat hy 'n korrupte verhouding met Nafiz Modack, 'n vermeende sleutelfiguur in die Kaapse onderwêreld, het.
Sers. Ashley Tabisher Foto: Verskaf
Die staat voer aan dat Modack hom glo sowat R10 000 betaal het om hom van operasies en klopjagte teen hom te waarsku.
Tabisher ontken dit en beweer genl.maj. André Lincoln, hoof van die teenbende-eenheid, gebruik hom as 'n pion.
Hy beweer dat lede van die eenheid korrup is en dat sekere senior offisiere van die eenheid onwettig opgetree het.
Volgens hom probeer hulle die rol verbloem wat hulle gespeel het en wat uiteindelik tot die sluipmoord op lt.kol. Charl Kinnear gelei het. Hy is in September 2020 doodgeskiet.
In 'n verklaring wat by die brief aangeheg is, sê Tabisher dat hy te alle tye onder die bevel en beskerming van Lincoln opgetree het.
Die verklaring is ter ondersteuning van sy aansoek om borgtog by die streekhof in Blue Downs ingedien.
Hierin beweer hy dat hy nie net met Lincoln se medewete opgetree het toe hy in gesprek met Amaal Jantjies was nie, maar dat Lincoln hom 'n amptelike polisieselfoon gegee het om in dié "geheime operasie" te gebruik.
Hy het verder gesê Lincoln het die indruk geskep dat hulle toestemming van adv. Shareen Riley van die nasionale vervolgingsgesag in die Wes-Kaap het om met die operasie voort te gaan.
Nafiz Modack op 3 Mei by die Kaapstadse landdroshof. Foto: Gallo Images
Die doel daarvan was glo om inligting oor Modack in te samel. Die staat voer onder meer aan dat Jantjies en haar kêrel, Janick Adonis, vir Modack gewerk het.
Jantjies, Adonis en Faeez Smith is in November 2019 vir die mislukte handgranaat-aanval op Kinnear se huis in hegtenis geneem.
Brig. Novela Potelwa het bevestig dat Patekile se kantoor die skrywe van Tabisher se prokureur ontvang het. Dit is volgens haar na die toepaslike afdeling aangestuur.
Ook Opod se woordvoerder, Ndileka Cola, het bevestig dat die brief ontvang is en dat hulle daarna kyk.